A Tanács 2261/84/EGK rendelete

(1984. július 17.)

az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb a 2260/84/EGK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 5. cikke (4) bekezdésére,

tekintettel a Bizottság javaslatára,

mivel a 136/66/EGK rendelet 5. cikke bevezette az olívaolajra vonatkozó termelési támogatás rendszerét; mivel ezt az egy bizonyos időpontban olajfákkal beültetett terület utáni támogatást azon olajbogyó-termelőknek adják meg, akik a 136/66/EGK rendelet 20c. cikkének (1) bekezdésében meghatározott termelői szervezetek tagjai, és akiknek az átlagos termelése legalább 100 kg olívaolaj/gazdasági év, egyéb olajbogyó-termelőknek pedig az olajfáik száma, termelési potenciálja és szabványos módszerrel meghatározott terméshozama alapján, feltéve hogy az olajbogyót ténylegesen betakarították;

mivel az olajfakataszter létrehozásáig az érintett termelők számára a támogatást az olajfák átlagos terméshozama alapján kell kiszámítani;

mivel a támogatási rendszer megfelelő működésének biztosítása érdekében meg kell határozni azokat az olívaolaj-fajtákat, amelyekre támogatást adnak;

mivel a támogatási rendszer megfelelő működésének biztosítása érdekében meg kell állapítani valamennyi érintett fél, nevezetesen a termelők, a termelői szervezetek és a termelői szervezetek szövetségei, valamint az érintett tagállamok jogait és kötelezettségeit;

mivel ennek alapjául a termelők által tett terménynyilatkozatok rendszerének kell szolgálnia;

mivel a 136/66/EGK rendelet 20c. cikkének (1) bekezdésében említett olívaolaj-termelői szervezeteknek egy meghatározott minimális taglétszámmal kell rendelkezniük, illetve a termelők vagy az olajtermelés egy meghatározott minimális százalékát kell képviselniük; mivel ezt a minimális taglétszámot vagy százalékot olyan szinten kell rögzíteni, amely összeegyeztethető egyrészről a szervezetek hatékonyságának igényével, másrészről a termelő tagállamokban rendelkezésre álló ellenőrzési lehetőségekkel; mivel a szervezetek hatékony irányításának biztosítása érdekében meg kell állapítani egyes további feltételeket, amelyeket a termelő tagoknak teljesíteniük kell;

mivel az említett rendelet 20c. cikkének (2) bekezdésében említett olívaolaj-termelői szervezetek szövetségeinek egy meghatározott minimális számú csoportból kell állnia, vagy a nemzeti termelés egy meghatározott minimális százalékát kell képviselnie; mivel ezeket a minimális számokat vagy százalékokat olyan szinteken kell megállapítani, amelyek lehetővé teszik, hogy e szervezetek a reájuk háruló különleges összehangoló és ellenőrző munkát hatékony módon végezzék el;

mivel az említett rendelet 20c. cikke meghatározza, hogy a termelői szervezeteknek és a termelői szervezetek szövetségeinek bizonyos ellenőrző és összehangoló feladatokat kell ellátniuk; mivel ezért pontosan meg kell határozni e feladatok jellegét;

mivel a megfelelő ügyvitel érdekében a termelői szervezeteknek és szövetségeiknek a gazdasági év kezdete előtt kellő időben kell kérelmezniük az illetékes nemzeti hatóságoktól az elismerést; mivel az érintett tagállamoknak megfelelő időn belül határozniuk kell a kérelmekről;

mivel az említett rendelet 20d. cikke (1) bekezdésének megfelelően a támogatás egy bizonyos százaléka visszatartható annak érdekében, hogy azzal hozzájáruljanak az ellenőrzéseket végző termelői szervezeteknél és szövetségeiknél felmerült kiadásokhoz; mivel lépéseket kell tenni annak biztosítása érdekében, hogy a visszatartott összegeket csak az említett rendelet 20c. cikkének (1) és (2) bekezdésében előírt feladatok finanszírozására használják fel;

mivel az említett rendelet 20d. cikkének (2) bekezdése előírja, hogy csak a szövetségek jogosultak előlegként a támogatási összeg egy részére; mivel a rendezett gazdálkodás érdekében ez az előleg nem haladhatja meg a támogatási összeg egy bizonyos százalékát;

mivel a termelői szervezetekhez tartozó termelőknek nyújtott termelési támogatás rendszere megfelelő működésének biztosítása érdekében rendelkezéseket kell hozni arra nézve, hogy a támogatást csak az engedélyezett olajsajtolókból nyert mennyiségekre fizessék ki; mivel az engedély megszerzése érdekében az érintett olajsajtolóknak számos feltételt kell teljesíteniük;

mivel a kérdéses támogatás jelentős előnyben részesíti az olajtermelőket, és a Közösség számára pénzügyi terhet jelent; mivel annak szavatolása érdekében, hogy a támogatást csak az arra alkalmasnak minősülő olajra adják meg, rendelkezéseket kell hozni a közigazgatási ellenőrzések megfelelő rendszeréről;

mivel a támogatási rendszer megfelelő ügyvitele érdekében a tagállamok számára lehetővé kell tenni, hogy meghatározzák a támogatásra jogosult olívaolaj mennyiségét azokban az esetekben, amikor egy olajbogyó-termelő tényleges termelése tekintetében kétség merül fel;

mivel a tapasztalatok azt mutatják, hogy a bevezetett különleges ellenőrzések nagy száma ellenére a felügyelt termelők száma megnehezíti a részletes és hatékony ellenőrzést és vizsgálatot; mivel ezeket a nehézségeket úgy kell megoldani, hogy az egyes tagállamokban számítógépes adattárat állítanak fel, amely tartalmazza az ellenőrzés megkönnyítéséhez és a szabálytalanságok azonnali felderítéséhez szükséges valamennyi információt,

ELFOGADTA EZT A RENDELETET:

1. FEJEZET

Általános rendelkezések

1. cikk

Az 1984/85-ös gazdasági évtől kezdve az e rendeletben megállapított általános szabályok vonatkoznak a 136/66/EGK rendelet 5. cikkében említett olívaolajra vonatkozó termelési támogatás megadására.

2. cikk

(1) A termelési támogatás olyan olívaolaj tekintetében jár, amely eleget tesz a 136/66/EGK rendelet mellékletének 1. és 4. pontjában megállapított részletes meghatározásnak, azzal a feltétellel, hogy az olajfával beültetett területek az 1590/83/EGK rendelet [3] 1. cikkének (1) bekezdésében előírt nyilatkozat hatálya alá tartoznak vagy eleget tesznek az említett rendelet 1. cikkének (2) bekezdésében megállapított feltételeknek.

(2) A támogatást a tagállamokban letelepedett olajbogyó-termelők számára adják meg. E rendelet alkalmazásában olajbogyó-termelőnek minősül az olaj előállítására felhasznált olajbogyó bármely termelője.

(3) A támogatást az érintett felek által azon tagállamhoz intézett kérelem alapján adják meg, ahol az olajat előállították.

(4) Azon olajbogyó-termelők esetében, akik termelői szervezet tagjai a 136/66/EGK rendelet 20c. cikkének (1) bekezdésében meghatározottak szerint, és akiknek az átlagos termelése legalább 100 kg olívaolaj gazdasági évenként, a támogatást az említett rendelet 5. cikke (2) bekezdése első francia bekezdésének megfelelően, egy engedélyezett olajsajtolóban ténylegesen előállított olajmennyiségre adják meg, a 7. cikk rendelkezései szerint.

Más olajbogyó-termelők esetében a támogatást a 136/66/EGK rendelet 5. cikke (2) bekezdése második francia bekezdésének megfelelően adják meg, és ez megegyezik a 18. cikkben előírt szabványmódszer alapján rögzített olajbogyó-terméshozamoknak és olívaolaj-hozamoknak a termelésbe bevont olajfákra való alkalmazásából kiszámított összeggel.

(5) Az 1984/85-ös és az 1985/86-os gazdasági évekre a termelő tagállamok meghatározzák, hogy melyek azok a gazdasági évenként átlagosan legalább 100 kg olajat előállító olajbogyó-termelők, akik jogosultak a termelő olajfákra alkalmazott és a 18. cikkben előírt szabványmódszernek megfelelően rögzített olajbogyó- és olívaolaj-hozamok szerint ténylegesen előállított olajmennyiség alapján megadott támogatásra.

(6) 1986. március 31-e előtt a Tanács a Bizottság javaslatára, minősített többséggel megállapítja azon feltételeket, amelyeket az 1986/87-es gazdasági évtől kezdve kell alkalmazni abból a célból, hogy meghatározzák, mely olajbogyó-termelők rendelkeznek gazdasági évenként legalább 100 kg átlagos olajtermeléssel.

2. FEJEZET

Az olajbogyó-termelők kötelezettségei

3. cikk

(1) A gazdasági év elején és egy később meghatározásra kerülő időpont előtt az egyes olajbogyó-termelők az érintett tagállam illetékes hatóságai számára terménynyilatkozatot nyújtanak be, amely az első benyújtás alkalmával a következőket tartalmazza:

- a termesztett olajfák részletes adatai és helyük,

- az olajfakataszter összeállításához benyújtott nyilatkozat másolata. Görögországban, amíg e tagállamban össze nem állítják az olajfakatasztert, e nyilatkozatot az 1590/84/EGK rendelet 1. cikkének (1) bekezdésében említett nyilatkozat helyettesítheti.

(2) A következő gazdasági évekre nézve az egyes olajbogyó-termelők egy később meghatározásra kerülő időpont előtt kiegészítő nyilatkozatot nyújtanak be, amelyben jelzik a bekövetkezett változásokat, vagy kijelentik, hogy előző terménynyilatkozatuk marad hatályban.

(3) Azon olajbogyó-termelők, akik termelői szervezet tagjai, egy később meghatározásra kerülő időpontig szervezetükhöz egyéni támogatási kérelmet nyújtanak be, és bemutatják az olajbogyó kisajtolásáról szóló igazolást vagy az olajbogyó értékesítésének számláját vagy mindkét okmányt.

(4) A (3) bekezdésben említett olajbogyó-termelők a terménynyilatkozatot és a támogatási kérelmet szervezetükön keresztül nyújtják be.

(5) Az olajbogyó-termelő nem lehet egy adott közigazgatási területen belül található több termőterület tekintetében egynél több termelői szervezet tagja, és ezekre a területekre nézve nem nyújthat be egynél több terménynyilatkozatot és támogatási kérelmet.

Ha az olajbogyó-termelő a 136/66/EGK rendelet 20c. cikke (1) bekezdése g) pontjának első francia bekezdésében említett időszak vége előtt kilép a szervezetből, az időszak fennmaradó része alatt nem léphet be egy másik, e rendeletben meghatározott szervezetbe.

A termelői szervezetek értesítik az érintett tagállamot a második albekezdésben említett olajbogyó-termelők nevéről.

(6) Azon olajbogyó-termelők esetében, akik termelői szervezetnek nem tagjai, az egyénileg benyújtott terménynyilatkozat támogatási kérelemnek számít, feltéve hogy azt egy később meghatározásra kerülő időpont előtt kiegészítik:

- egy nyilatkozattal arról, hogy a kérdéses gazdasági évre nézve az olajbogyót betakarították, és

- információkkal az olajbogyó tervezett felhasználásáról.

(7) Nem kaphat támogatást azon olajbogyó-termelő, aki nem teljesíti az e cikkben előírt kötelezettségeket.

3. FEJEZET

Termelői szervezetek

4. cikk

(1) A 136/66/EGK rendelet 20c. cikke (1) bekezdése egyéb követelményeinek sérelme nélkül, egy termelői szervezetet az említett rendelet alapján csak akkor lehet elismerni, ha az:

a) az olajbogyó és az olívaolaj előállításával és piaci értékének növelésével foglalkozó szervezetek esetében legalább 700 olajbogyó-termelőből áll; vagy

b) más esetekben legalább 1200 olajbogyó-termelőből áll; amennyiben a kérdéses szervezetnek tagja egy vagy több, az olajbogyó és az olívaolaj előállításával és piaci értékének növelésével foglalkozó szervezet, az érintett termelőket egyénileg veszik figyelembe az előírt minimális termelői létszám kiszámítása során; vagy

c) az olajbogyó-termelők vagy az olívaolaj-termelés legalább 25 %-át képviseli a létrehozatala helye szerinti gazdasági régióban.

(2) Egy termelői szervezethez csak a következők tartozhatnak: olajbogyó-termelők, akik saját művelésű olajfaültetvénnyel rendelkeznek, vagy olyan olajbogyó-termelők, akik legalább három éven át olajfaültetvény megművelésével foglalkoztak.

E célból az olajbogyó-termelők megadják a termelői szervezeteik számára azon információkat, amelyek annak megállapításához szükségesek, hogy ők olajfaültetvényt megművelő személyek, illetve a tagsági kérelmük óta bekövetkezett változásokról szóló információkat.

(3) E rendelet alkalmazásában a "gazdasági régió" azon régiót jelenti, amely az érintett tagállam által rögzített feltételek alapján az olajbogyó-termesztés szempontjából hasonló termelési feltételekkel rendelkezik.

(4) A tagállamok megteszik a szükséges lépéseket annak érdekében, hogy ösztönözzék az 1360/78/EGK rendeletben [4] meghatározottak szerinti termelői csoportok vagy más olyan, az olajbogyó és az olívaolaj előállításával és piaci értékének növelésével foglalkozó szervezetek felállítását, amelyek e rendelet alkalmazásában termelői szervezetekként ismerhetők el.

5. cikk

(1) Az egy gazdasági év kezdetétől hatályos elismerést megszerezni kívánó termelői szervezeteknek legkésőbb a megelőző gazdasági év június 30-ig kell kérelemmel fordulniuk az érintett tagállam illetékes hatóságához.

(2) A kérelem átvételét követően, de legkésőbb október 15-ig, az illetékes hatóságok – annak ellenőrzése után, hogy a szervezet eleget tesz-e a 136/66/EGK rendelet 20c. cikke (1) bekezdésének és 4. cikke követelményeinek – döntenek a kérelemről, és haladéktalanul értesítik az érintett szervezetet és a Bizottságot.

Az elismerés a kérelem benyújtása szerinti gazdasági évet követő gazdasági év kezdetétől hatályos.

(3) Az elismert termelői szervezetek az adott év június 30-ig nyilatkozatot tesznek az illetékes hatóságnak az elismerésük vagy a legutóbbi éves nyilatkozatuk óta a szerkezetükben bekövetkezett változásokról, és jelentést tesznek a hozzájuk intézett kilépési vagy tagfelvételi kérelmekről.

Az illetékes hatóság e nyilatkozat és a megfelelő vizsgálatok alapján megbizonyosodik arról, hogy továbbra is fennállnak-e az elismerés feltételei.

Ha már nem állnak fenn a feltételek, vagy ha a szervezet felépítése nem teszi tehetővé a tagok termelésének ellenőrzését, az illetékes hatóságnak késedelem nélkül és legkésőbb a következő gazdasági év kezdete előtt vissza kell vonnia az elismerést, és erről a döntéséről értesítenie kell a Bizottságot.

6. cikk

(1) Az elismert termelői szervezetek:

- a 3. cikk (1) bekezdésének megfelelően benyújtják valamennyi tagjuk terménynyilatkozatát,

- a helyszínen ellenőrzik az e nyilatkozatok később meghatározásra kerülő százalékában megadott adatokat,

- havonta egyszer a 16. cikkben előírt, számítógépes feldolgozásra alkalmas szabványosított formában benyújtják tagjaik támogatási kérelmeit. A támogatást azon tagok által előállított mennyiségre kérik, akik olívaolaj-termelésüket befejezték, feltéve hogy megtörténtek a 8. cikkben előírt ellenőrzések, és teljesítették az ebből fakadó kötelezettségeket.

Az egy gazdasági évi termelésre vonatkozó valamennyi kérelmet, kizárás terhe mellett, egy később meghatározásra kerülő időpont előtt kell benyújtani.

(2) Ha egy termelői szervezet termelői szervezetek szövetségéhez tartozik, az olajbogyó-termelő tagok terménynyilatkozatait és támogatási kérelmeit a szövetségnek kell benyújtania.

7. cikk

Ha egy olajbogyó-termelő, aki egy termelői szervezet tagja:

- olajfaültetvényt is bérelt három évnél rövidebb időre,

- olajbogyó-termelése egy részét vagy egészét értékesítette, és

- a szervezetbe a gazdasági év alatt lépett be,

azon olajmennyiség, amelyre nézve támogatásban részesül, nem lehet nagyobb annál a mennyiségnél, amelyet úgy határoznak meg, hogy a 18. cikkben előírt szabványmódszernek megfelelően meghatározott olajbogyó-terméshozamokat és olajhozamokat a termelésbe vont olajfák számára alkalmazzák.

8. cikk

(1) A támogatási kérelem benyújtása előtt az egyes termelői szervezetek ellenőrzik azt az olívaolaj-mennyiséget, amelyre nézve egyes tagjaik támogatást kérelmeztek. Ennek az ellenőrzésnek a keretében a szervezet különösen azt vizsgálja, hogy:

- az egyes termelők által engedélyezett olajsajtolóban kisajtoltként bejelentett olajbogyó-termelés megegyezik-e az illető terménynyilatkozatán megadott részletes adatokkal, a később meghatározásra kerülő feltételek alapján;

- az egyes termelők által a kisajtolt olajbogyó-mennyiségekről és az így nyert olajmennyiségekről szolgáltatott részletes adatok megfelelnek-e az engedélyezett olajsajtolók készletnyilvántartásaiban rögzített olajbogyó- és olajmennyiségeknek.

(2) A termelői szervezetek a következő esetekben továbbítják a tagjaikra vonatkozó adatállományokat az érintett tagállam illetékes hatóságainak:

- ha valószínűsíthető, hogy az (1) bekezdés első francia bekezdésében említett részletes adatok nem egyeznek azt követően, hogy a szervezet megszerezte a ténylegesen előállított mennyiség megállapításához felhasználható összes alátámasztó okmányt és információt,

- ha valószínűsíthető, hogy az (1) bekezdés második francia bekezdésében említett részletes adatok nem egyeznek,

- ha a terménynyilatkozat részletes adatai nem felelnek meg az ellenőrzések által feltárt helyzetnek.

4. FEJEZET

Termelői szervezetek szövetségei

9. cikk

(1) A 136/66/EGK rendelet 20c. cikk (2) bekezdése követelményeinek sérelme nélkül, egy szövetség csak akkor ismerhető el, ha legalább 10, az 5. cikk alapján elismert termelői szervezetből áll, vagy ha tagszervezetei az érintett tagállamban előállított olívaolaj legalább 5 %-át termelik meg.

Egy szövetséget alkotó termelői szervezeteknek azonban két vagy több gazdasági régióból kell származniuk.

(2) Az elismerésről és annak visszavonásáról szóló, az 5. cikkben rögzített rendelkezéseket a szövetségekre is alkalmazni kell.

10. cikk

A 136/66/EGK rendelet 20c. cikkének (2) bekezdésében meghatározott szövetségek:

- összehangolják tagszervezeteik tevékenységét, és biztosítják, hogy ezek a tevékenységek megfeleljenek e rendelet rendelkezéseinek, és különösen azt vizsgálják közvetlen módon és egy később meghatározásra kerülő százalékos arányban, hogy a 6. és a 8. cikkben meghatározott ellenőrzéseket milyen módon végezték el,

- az illetékes hatóságokhoz benyújtják a tagszervezeteik által hozzájuk továbbított terménynyilatkozatokat és támogatási kérelmeket,

- az érintett tagállamtól átveszik a 12. cikkben említett termelési támogatási előlegeket, valamint a támogatások egyenlegét, és ezt haladéktalanul felosztják azon termelők között, akik a tagszervezeteik tagjai.

5. FEJEZET

Az olívaolaj termelői szervezeteire és ezek szövetségeire vonatkozó közös szabályok

11. cikk

(1) A 136/66/EGK rendelet 20d. cikkének (1) bekezdésében említett visszatartott összeget a következő módon használják fel:

a) egy később meghatározásra kerülő összeget az egyes szövetségeknek fizetnek ki, annak alapján, hogy a szövetséget alkotó termelői szervezetek hány taggal rendelkeznek;

b) az egyenleget az összes termelői szervezet számára fizetik ki az alábbiak alapján:

- a tagok által az egyes szervezetekhez benyújtott egyéni támogatási kérelmek száma,

- a támogatási eljárás alapján lefolytatott ellenőrzések.

(2) Azon tagállamok, amelyekben olívaolaj-termelés folyik, biztosítják, hogy az (1) bekezdés alkalmazása során a szövetségek és a termelői szervezetek számára átadott összegeket kizárólag azon tevékenységek finanszírozására használják fel, amelyekért e rendelet alapján felelősek.

(3) Ha az összegeket részben vagy egészben nem a (2) bekezdésben meghatározottak szerint használják fel, ezeket vissza kell fizetni az érintett tagállamoknak, és le kell vonni az EMOGA által finanszírozott kiadásokból.

(4) A szövetségek és a termelői szervezetek működésének megkönnyítése érdekében a tagállamoknak jogukban áll, hogy a szövetségek és a szervezetek számára az adott gazdasági év elején átalányelőleget fizessenek, amelyet a tagok létszáma alapján számítanak ki.

(5) A termelő tagállamok állapítják meg a támogatás felosztására vonatkozó szabályokat és az olajbogyó-termelők számára történő kifizetés határidejét.

12. cikk

(1) A termelő tagállamokat felhatalmazzák arra, hogy a termelői szervezetek szövetségei számára előleget fizessenek az igényelt támogatásokból.

(2) Az 1984/85-ös, az 1985/86-os és az 1986/97-es gazdasági év során az (1) bekezdésben említett, az egyes termelők számára juttatott előleg nem haladhatja meg a következőket:

- azon összeg, amely a 18. cikkben előírt szabványmódszernek megfelelően rögzített olajbogyóhozamnak és olajhozamnak a terménynyilatkozatban megállapítottak szerinti termelő olajfákra való alkalmazásából adódik, vagy a kérelemben említett mennyiségből származó összeg, ha ez a mennyiség kisebb, mint a fent említett mennyiség, vagy

- a két megelőző gazdasági év során ténylegesen kifizetett támogatások átlagából származó összeg 50 %-a.

13. cikk

(1) A tagállamok csak azon olajsajtolók működését engedélyezik, amelyeknek a tulajdonosai:

a) a később meghatározásra kerülő szabályoknak megfelelően a megfelelő tagállam számára teljes körű információt továbbítottak műszaki berendezéseikről és tényleges sajtolási kapacitásukról, valamint ezen információk változásairól;

b) elfogadták, hogy a támogatási eljárás alapján ellenőrzéseket végeznek náluk, vállalják, hogy helyiségeikben helyet biztosítanak a szükségesnek ítélt ellenőrzéseknek, és engedélyezik a könyvelésükre vonatkozó bármely ellenőrzést;

c) a megelőző gazdasági év során nem folytattak ellenük a 14. cikk, illetve e cikk alapján végzett ellenőrzések során megállapított szabálytalanságok miatti eljárást az 1984/85-ös évre irányuló engedélyt illetően,

- nem folytattak ellenük a 2959/82/EGK rendelet [5] 7. és 9. cikke alapján végzett – az 1983/84-es gazdasági évre irányuló – ellenőrzések során megállapított szabálytalanságok miatti eljárást, valamint

- az említett rendelet alapján engedélyüket nem vonták viszsza olyan időtartamra, amely túlnyúlik 1984. október 31-én;

d) elfogadják, hogy a később meghatározásra kerülő feltételeknek megfelelő, szabványosított készletnyilvántartást kötelesek vezetni.

(2) Az engedély megadását megelőzően a tagállamok ellenőrzik, hogy fennállnak-e az engedélyezés feltételei, így különösen az olajsajtolók műszaki berendezéseit és tényleges sajtolási kapacitását ellenőrzik a helyszínen.

(3) Az 1984/85-ös és az 1985/86-os gazdasági évek során az érintett tagállamok ideiglenes engedélyt adhatnak a szóban forgó olajsajtolóhoz, amint benyújtják az (1) bekezdésben említett információkat tartalmazó engedélyezési kérelmet.

Ezen ideiglenes engedély akkor válik véglegessé, amint az érintett tagállam meggyőződik arról, hogy az (1) bekezdésben megállapított feltételeket teljesítik.

Amennyiben azt állapítják meg, hogy az (1) bekezdésben meghatározott feltételek valamelyikét nem teljesítik, az ideiglenes engedélyt visszavonják.

(4) Amennyiben az (1) bekezdésben meghatározott feltételek egyikét már nem teljesítik, az engedélyt a jogsértés súlyosságával arányos időtartamra vonják vissza.

(5) Amennyiben az engedélyt a (3) és a (4) bekezdéseknek megfelelően vonják vissza, nem lehet új engedélyezési kérelemnek helyt adni a visszavonás időtartama alatt:

- a kérdéses olajsajtolót üzemeltető ugyanazon természetes vagy jogi személy számára, vagy

- a kérdéses olajsajtolót üzemeltetni kívánó bármely természetes vagy jogi személy számára, hacsak az illető személy az érintett tagállam számára elfogadhatóan nem bizonyítja, hogy az új engedélyezési kérelemnek nem a kirótt szankció kijátszása a célja.

(6) Amennyiben az olajsajtoló engedélyének visszavonása súlyos következményekkel járna a sajtolási kapacitásra egy adott termelési övezetben, születhet olyan döntés, hogy az olajsajtoló működését különleges ellenőrzési intézkedések mellett engedélyezik.

6. FEJEZET

Ellenőrzési rendszer

14. cikk

(1) Az egyes termelő tagállamok ellenőrzési rendszert alkalmaznak annak biztosítására, hogy a támogatott termék jogosult a támogatásra.

(2) A termelő tagállamok megvizsgálják minden egyes termelői szervezet és szövetség tevékenységét, különös tekintettel arra, hogy ezek a testületek elvégezték-e ellenőrzési feladataikat.

(3) Az egyes gazdasági évek során és különösen az olajsajtolási időszak alatt a termelő tagállamok a helyszínen ellenőrzik az engedélyezett olajsajtolók egy később meghatározásra kerülő százalékának tevékenységét és készletnyilvántartását.

A kiválasztott olajsajtolóknak reprezentatívnak kell lenniük a termelési övezet sajtolási kapacitására nézve.

(4) A 136/66/EGK rendelet mellékletének 1. pontjában meghatározott, olyan termelők által előállított olívaolaj esetében, akik termelői szervezetnek nem tagjai, az ellenőrzést helyszíni mintavétel útján végzik, és megvizsgálják, hogy:

- a terménynyilatkozatok pontosak-e,

- a betakarított olívabogyót olaj előállítására szánják-e, és – ha lehetséges –, hogy ténylegesen olajjá dolgozták-e fel.

Az ellenőrzéseket a termelők egy bizonyos százalékán végzik el, amelyet elsősorban a gazdaságok mérete alapján határoznak meg.

(5) Ezen ellenőrzésekhez és vizsgálatokhoz a tagállamok többek között a 16. cikkben meghatározott számítógépes adattárakat használják fel.

Ezen adattárakat az (1)–(4) bekezdés szerint elvégzett ellenőrzési műveletek alapjaként használják.

15. cikk

(1) A tagállamok határozzák meg – a 3. és 6. cikknek megfelelően benyújtott kérelmek alapján – a támogatásra jogosult olaj mennyiségét, figyelembe véve minden vonatkozó tényt, különösen az e rendeletben előírt valamennyi ellenőrzést és vizsgálatot.

A 136/66/EGK rendelet mellékletének 4. pontjában említett azon olívaolaj-mennyiséget, amelyre támogatás adható, az említett melléklet 1. pontjában meghatározott olajfajta előállított mennyisége alapján határozzák meg.

(2) Azon termelők esetében, akiknek adatállományait a 8. cikk (2) bekezdésének megfelelően szervezetük továbbította a tagállamhoz, a tagállam határozza meg a támogatott olaj mennyiségét.

(3) Ha a 13. és a 14. cikkekben meghatározott ellenőrzések nem erősítik meg az engedélyezett olajsajtoló készletnyilvántartásban szereplő számadatokat, az érintett tagállam – az olajsajtolóra kiróható szankciók sérelme nélkül – határozza meg a kérdéses olajsajtolóban sajtoltató szervezet tagjának minősülő egyes termelőkre nézve a támogatott olívaolaj mennyiségét.

(4) A (2) és (3) bekezdés hatálya alá tartozó esetekben a támogatásra jogosult mennyiség meghatározására a tagállam különösen a 18. cikkben meghatározott szabványmódszernek megfelelően rögzített olajbogyó-terméshozamokat és olajhozamokat alkalmazza.

16. cikk

(1) Az egyes tagállamok az olajbogyó- és olívaolaj-termelési adatokról állandó számítógépes adattárat hoznak létre és vezetnek naprakészen.

(2) Ezen adattáraknak legalább a következő adatokat kell tartalmazniuk:

a) az egyes olajbogyó-termelőkre és minden egyes gazdasági évre nézve, amelyben támogatási kérelmet nyújtottak be:

- a 3. cikkben előírt terménynyilatkozatban foglalt adatok,

- az előállított olajmennyiségek, amelyekre termelési támogatást kérelmeztek, és azok a mennyiségek, amelyekre támogatást fizetnek,

- az olajbogyó-termelőnél végzett helyszíni ellenőrzésekből származó adatok;

b) a termelői szervezetekre és a termelői szervezetek szövetségeire nézve, a jelenlegi támogatási rendszerrel kapcsolatos tevékenységeik ellenőrzéséhez szükséges valamennyi információ és a tagállamok által elvégzett ellenőrzések eredményei;

c) az olajsajtolókra és minden egyes gazdasági évre nézve, a készletnyilvántartásban szereplő adatok, a műszaki berendezésekre és a sajtolási kapacitásra vonatkozó információk, valamint az e rendelet alapján elvégzett ellenőrzések eredményei;

d) jelzésértékű éves terméshozamok az egyes azonos tulajdonságokkal rendelkező termelési övezetekre nézve.

17. cikk

(1) A 16. cikkben említett adatállományok bizalmas jellegűek.

Ezen adatállományokba a következők tekinthetnek be:

- a tagállam által felhatalmazott nemzeti hatóságok,

- a Bizottság alkalmazottai a tagállamok illetékes tisztviselőivel együttműködve és a legutóbb a 3509/80/EGK rendelettel [6] módosított 729/70/EGK rendeletnek [7] megfelelően, különös tekintettel az előírt eljárásokra,

- a termelői szervezetek és azok szövetségei, a tagállamok által a szervezetek és szövetségek tagjaival kapcsolatos hatékony ellenőrzés érdekében szükségesnek ítélt szempontok szerint.

(2) A létrehozott információs adatállományoknak és az ellenőrzésük során alkalmazott feldolgozási rendszereknek kompatibilisnek kell lenniük az egyes termelő tagállamok által az olajfakataszter kialakítására használt számítógépes rendszerekkel.

7. FEJEZET

Záró rendelkezések

18. cikk

A 136/66/EGK rendelet 5. cikke (2) bekezdése első albekezdésének második francia bekezdésében említett olajbogyó-terméshozamokat és olajhozamokat az azonos tulajdonságokkal rendelkező termelési övezetek szerint rögzítik legkésőbb az adott év május 31-ig, a termelő tagállamok által legkésőbb az adott év április 30-ig benyújtott számadatok alapján.

19. cikk

E rendelet alkalmazásának részletes szabályait a 136/66/EGK rendelet 38. cikkében megállapított eljárásnak megfelelően fogadják el.

Ugyanezen eljárásnak megfelelően a következőket rögzítik:

- a 18. cikkben említett hozamok,

- a 11. cikk (1) bekezdésének a) pontjában említett összeg.

20. cikk

A jelenleg hatályos rendelkezésekről az e rendelet alapján megállapított rendelkezésekre való zavartalan áttérés biztosítása érdekében a Bizottság – a 136/66/EGK rendelet 38. cikkében említett eljárásnak megfelelően – bármilyen szükséges intézkedésről határozhat az 1984/85-ös gazdasági évre nézve.

Annak érdekében, hogy e rendelet céljainak tiszteletben tartását biztosítsák, és figyelembe véve az egyes tagállamokban az e rendelkezések alkalmazása során esetleg felmerülő sajátos nehézségeket, az érintett tagállamok – a Bizottsággal folytatott megbeszélést követően és a további feltételek figyelembevételével – ideiglenes elismerést adhatnak az ezt kérelmező termelői szervezetek és szövetségeik számára az 1984/85-ös gazdasági évtől számított három gazdasági évre terjedő átmeneti időtartamra.

21. cikk

E rendelet alkalmazása harmadik évének vége előtt a Bizottság jelentést nyújt be a Tanácsnak az e rendeletben megállapított intézkedések működéséről, kiegészítve azt olyan javaslatokkal, amelyek lehetővé teszik a Tanács számára ezen intézkedések átdolgozását.

22. cikk

A tagállamok értesítik a Bizottságot az e rendelet alapján hozott intézkedésekről.

23. cikk

Ez a rendelet az Európai Közösségek Hivatalos Lapjában való kihirdetése napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1984. július 17-én.

a Tanács részéről

az elnök

A. Deasy

[1] HL L 208., 1984.8.3., 1. o.

[2] HL 172., 1966.9.30., 3025/66. o.

[3] HL L 163., 1983.6.22., 19. o.

[4] HL L 166., 1978.6.24., 1. o.

[5] HL L 309., 1982.11.5., 30. o.

[6] HL L 367., 1980.12.31., 87. o.

[7] HL L 94., 1970.4.28., 2. o.

--------------------------------------------------